ANC moet Kaapstad derduisende betaal oor plakkate | Maroela Media
ANC moet Kaapstad derduisende betaal oor plakkate
Die ANC moet opdok vir byna R400 000 se onbetaalde dienste in die Stad Kaapstad. Dit nadat hulle nie hul verkiesingsplakkate verlede jaar verwyder het nie.
Die Wes-Kaapse streekshof het vroeër vandeesweek in die guns van die Stad Kaapstad beslis nadat die Stad hom vroeër na die hof gewend het oor 'n yslike bedrag van R396 380,94 wat die regerende party aan hom verskuldig is.
Ian Neilson, adjunkburgemeester van Kaapstad, het Vrydag aan Maroela Media gesê die Stad moes ná verlede jaar se algemene verkiesing 'n kontrakteur betaal om die ANC se verkiesingsplakkate reg oor die stad te verwyder nadat die party versuim het om dit te doen. Neilson sê die regerende party is die enigste party wat nié hul plakkate ná die verkiesing verwyder het nie.
Volgens Neilson het partye etlike weke om dit te doen.
Die Stad het die rekening aan die ANC gestuur nadat hy die plakkate namens die party verwyder het en daar is ooreengekom dat die party sy skuld in paaiemente van R50 000 per maand sou vereffen. Die party het egter nie dié betalings nagekom nie, waarna die Stad hom na die hof gewend het.
Die hof het Woensdag beslis die ANC moet die bedrag plus rente ten volle vereffen. Die ANC moet ook die Stad se regskoste dek.
"Ten einde 'n stad doeltreffend te bestuur, moet almal by die reëls hou en hul verantwoordelikheid nakom. Indien dit nie gebeur nie, moet hulle die gevolge daarvan dra," sê Neilson.
ANC Kaapstad verkiesing
Net nog 'n rede hoekom mens nie vir die ANC moet stem nie, hulle kan nie eers hulle eie gemors skoon maak nie, maak net meer gemors
So gaan dit.'n Kultuur van doen wat jy wil en betaal wanneer jy wil.
Lekkerrrrrr ANC, kry vir julle!!!
Regso! Vatso! Baklei met alles wat ons kan teen die korrupte verrotte ANC onderdrukkers en misdadige beleidmakers en hou hulle verantwoordelik.